作者:唐彥謙
標題:鹹通中始聞褚河南歸葬陽翟是歲上平徐方大肆慶賞又詔八品錫其裔孫追敘風概因成二十韻
內容:冊府藏餘烈，皇綱正本朝。不聽還笏諫，幾覆綴旒祧。咫尺言終直，愴惶道已消。淚心傳位日，揮涕授遺朝。飛燕潛來趙，黃龍豈見譙。既迷秦帝鹿，難問賈生雕。穆卜緘縢秘，金根轍跡遙。北軍那奪印，東海漫難橋。羅織黃門訟，笙簧白骨銷。炎方無資訊，丹旐竟淪漂。邂逅江魚食，淒涼楚客招。文忠徒諡議，子卯但簫韶。未見公侯複，尋傷嗣續凋。流年隨水逝，高誼薄層霄。柱石林公遠，縑緗故國饒。奇蹤天驥活，遺軸錦鸞翹。近者淮夷戮，前年歸馬調。始聞移北葬，兼議蔭山苗。聖澤覃將溥，貞魂喜定飄。異時窮巷客，懷古漫成謠。